b'\n_START_ARTICLE_\nHMS Falcon (1802)\n_START_SECTION_\n1803 til 1807\n_START_PARAGRAPH_\nHMS Falcon opbragte to franske skibe n\xc3\xa6r Newfoundland \xe2\x80\x93 Caroline d. 17. juli 1803 og briggen Mercure (ex-britiske Mercury) d. 28. juli 1803._NEWLINE_I begyndelsen af 1804 blev HMS Falcon klargjort i Plymouth, hvorefter den gjorde tjeneste i den Engelske Kanal med bl.a. beskydning af Le Havres kystbatterier. Bes\xc3\xa6tningen modtog ogs\xc3\xa5 prisepenge for generobringen af sluppen John and Thomas d. 3. november 1804._NEWLINE_I samarbejde med andre skibe opbragte HMS Falcon d. 20. juni 1805 skibene Zeeluft, Backer og Master  og delte prisepengene fra lasterne fra fem andre fart\xc3\xb8jer, opbragt samme \xc3\xa5r.\n_START_SECTION_\n1807: Gda\xc5\x84sk og K\xc3\xb8benhavn\n_START_PARAGRAPH_\nHMS Falcon sejlede forst\xc3\xa6rkninger til den russiske general Kaminskij under det mislykkede britiske forsvar af Gda\xc5\x84sk i april 1807. Frivillige fra HMS Falcon sejlede det lejede, bev\xc3\xa6bnede handelsskib Sally til Wis\xc5\x82as relativt lavvandede udmunding, for at tage kampen op mod franskm\xc3\xa6ndene._NEWLINE_Sammen med sluppen HMS Vulture erobrede HMS Falcon det danske skib Martha d. 28. august 1807. Prisepengene blev udbetalt n\xc3\xa6sten fire \xc3\xa5r efter._NEWLINE_Den 7. september kom HMS Falcon med blandt de 126 skibe, der officielt havde v\xc3\xa6ret med til Fl\xc3\xa5dens Ran. Bes\xc3\xa6tningen fik senere del i prisepengene efter udleveringen af den danske orlogsfl\xc3\xa5de.\n_START_SECTION_\n1808: Sj\xc3\xa6llands Odde, Endelave og Tun\xc3\xb8\n_START_PARAGRAPH_\nDen 22. marts 1808 deltog HMS Falcon som en af de mindste britiske fart\xc3\xb8jer i Slaget ved Sj\xc3\xa6llands Odde. Sluppen observerede kampene fra sikker afstand og nedskrev slagets gang i logbogen._NEWLINE_I slutningen af april blev HMS Falcons fungerende kaptajn, kaptajnl\xc3\xb8jtnant John Price, beordret af kommand\xc3\xb8r Donald Campbell fra linjeskibet HMS Dictator til at sejle nordp\xc3\xa5, n\xc3\xa6rmere bestemt vest for Sams\xc3\xb8, for at s\xc3\xb8ge efter dansk-norske b\xc3\xa5de der kunne bruges til troppetransporter fra Jylland til Sj\xc3\xa6lland og Sk\xc3\xa5ne. HMS Falcon \xc3\xb8delagde otte "ret store b\xc3\xa5de .. med tropper i n\xc3\xa6rheden" ved Endelave, seks b\xc3\xa5de ved Tun\xc3\xb8 d. 29. april, og 13 andre i farvandet mellem Sams\xc3\xb8 og Aarhus, f\xc3\xb8r d. 15. maj._NEWLINE_Danskerne bef\xc3\xa6stede havneomr\xc3\xa5det p\xc3\xa5 Sams\xc3\xb8s \xc3\xb8stkyst, samt de n\xc3\xa6rliggende \xc3\xb8er Kyholm og Lindholm. Natten til d. 7. maj sendte HMS Falcon et entrehold i jollerne. Briterne erobrede to b\xc3\xa5de med 13-tommers mort\xc3\xa9rer og tilknyttet udrustning, herunder 400 mort\xc3\xa9rgranater. Kaptajnl\xc3\xb8jtnant Price bem\xc3\xa6rkede at den ene b\xc3\xa5d gik p\xc3\xa5 grund og m\xc3\xa5tte s\xc3\xa6ttes i brand. Han \xc3\xb8delagde den anden b\xc3\xa5d efter at mort\xc3\xa9ren var blevet fjernet._NEWLINE_Den 3. juni sendte HMS Falcon sine joller af sted til endnu et raid p\xc3\xa5 Endelave.\n_START_SECTION_\nSk\xc3\xa6bne\n_START_PARAGRAPH_\nDen 14. maj 1816 inviterede Admiralitetet skibsm\xc3\xa6glere til at byde p\xc3\xa5 adskillige skibe, herunder "beliggende ved Sheerness,.. briggen Falcon p\xc3\xa5 368 ton".'